Hudsykdommen som kan ligne eksem: – Det går sjelden over av seg selv
Det kan ligne på eksem eller kviser, men er egentlig en vanlig hudsykdom som krever behandling. En vanlig feil mange gjør, forverrer utslettet – og én enkel metode kan forebygge utbrudd.  – Det går sjelden over av seg selv, og krever medisinsk behandling.  Spesialist i hudsykdommer, Reza Sohrabi, snakker om den vanlige hudlidelsen perioral dermatitt.  Et utslett som blir rødt og nuppete, som er vanlig å se i ansiktet og som ofte rammer kvinner.  – Perioral betyr rundt munn, og dermatitt betyr hudbetennelse, så dette er en hudbetennelse som ofte oppstår rundt munnen, supplerer Olav Sundnes.  Sundnes er overlege ved Seksjon for hudsykdommer ved Oslo universitetssykehus. – Den er nok i slekt med hudtilstanden rosacea, men rosacea gir mer utslett til kinn og hake. Ofte forveksles periororal dermatitt med akne. Ukjent utslett  Og skal vi tro hudlege Flora Nicol Balieva, er det mange som ikke vet hva de røde nuppene i ansiktet kommer av:  – Nei, det er ikke så mange, og den har ikke noe godt norsk navn, derfor omtales det som et utslett. Utslettet kan også forveksles med noe annet som kan være svært plagsomt, nemlig eksem.  – Det kan derfor ofte bli feilbehandlet, og forverret, på grunn av overforbruk av feil produkter, sier hun.  Riktig behandling mot utslettet Heldigvis er det ufarlig, men det kan bli vanskelig å få bort om du ikke vet hvordan. Så, hva er egentlig riktig behandling?  Det absolutt beste du kan gjøre, er forebygging, forteller Balieva.  – Personer med en hudtype som kan få utslettet, må unngå vanntett hudpleie, kosmetikk og kremer som tetter til porene og er for fete.  Den største feilen  Det blir rødt, nuppete og kan være plagsomt, og for mange vil enkle løsninger være veien å gå. Men også de dummeste, ifølge Balieva.  – Den største feilen er å ty til eksemkremer. Du vil få kortvarig bedring fordi betennelsen dempes, men i neste omgang vil utslettet bare øke på å bli hissigere. Har du først gått i fellen, men kutter ut kortisonet, vil det bli en forverring.  – Ikke-fete og ikke-kortisonholdige kremer kan brukes hvis huden blir tørr, men i de fleste tilfeller vil en kur med antibiotika fra tetrasyklin-gruppen være nødvendig.  Da kan det bli nødvendig med alt fra to uker og opp mot tre måneders kur, avhengig av alvorlighetsgraden. – Når utslettet er helt vekk burde man fortsette kuren litt til og ikke slutte for tidlig, råder hudlegen. Det finnes altså to ting du ikke må gjøre, ifølge både Sundnes, Balieva og Sohrabi:  Bruke kortisonkremer, fet hudpleie eller vanntett sminke.  – Er du usikker, er det tryggeste valget å kutte ut alle produkter for å se om det hjelper. I fremtiden anbefaler jeg å bruke tid på å finne riktig hudpleie for din hudtype, sier Balieva.  Kremene som fungerer Å kutte alle produkter kalles for «zero therapy», forteller Sundnes.  – Dette kan ofte være nok i seg selv. Dersom du får kontroll, kan du forsiktig starte med å reintrodusere produkter, helst ett om gangen for å se hvordan det går.  For de som ikke har god effekt av dette, finnes det også flere kremer som fungerer bra, forteller Sundnes.  – Pimecrolimus og metronidazole er de mest brukte. Utslettet kan være tilbakevendende, forteller ekspertene. På apoteker kan du spørre etter produkter som er spesielt laget for fetere og sensitiv hud, sier Balieva, og utdyper:  Det vil ikke stå på pakningen at produktene er egnet for perioral dermatitt, men rosacea.  – Rosacea er også en talgkjertelsykdom som forverres av de samme faktorene. Og heldigvis finnes det en god nyhet, forteller Sohrabi:  – Små oppbluss eller tilbakefall kan ofte behandles med krem alene. Grovt sett kan vi dele hudtypene våre i tre:  Men det vil finnes alle mulige varianter mellom, forteller Balevia. Du kan altså ha sensitiv hud som likevel er fet.  Vil du lese mer om helse og trening? VGs magasin Helse består av 100 sider om kroppen, formen og hodet – og kan kjøpes i vår nettbutikk (fri frakt!)
Selv om tilstanden er vanlig, er det mange som ikke vet at de har den. Hudsykdommen manifesterer seg som et rødt og nuppete utslett, typisk rundt munnområdet og i ansiktet.  Hudlege Flora Nicol Balieva peker på at utslettet ofte kan forveksles med eksem, noe som fører til feilbehandling og forverring av tilstanden. Antibiotika kan være nødvendig avhengig av alvorlighetsgraden av tilstanden, men i mange tilfeller kan det behandles hjemme med riktig hudpleie.